

**РЕПУБЛИКА СРПСКА**

**ВЛАДА**

МИНИСТАРСТВО ЗА НАУЧНОТЕХНОЛОШКИ РАЗВОЈ,

ВИСОКО ОБРАЗОВАЊЕ И ИНФОРМАЦИОНО ДРУШТВО

Трг Републике Српске 1, Бања Лука; Тел: 051/338–731; Факс: 051/338-856;

[www.vladars.net](http://www.vladars.net); E-mail: mnrvoid@mnrvoid.vladars.net

**Број: 053-373/36-20**

**Датум: 14.08.2020. године**

**Предмет: Одговори помоћника министра за информационо друштво Дениса Туркановића на питања новинарке Свјетлане Шурлан – пословни портал „Капитал“**

**Агенција за информационо друштво Републике Српске, која је интегрисана у Министарство, прије двије године је спровела тендер за набавку инфраструктуре за успостављање Националног центра за управљање дигиталним идентитетима.**

**Да ли је тај Центар успостављен и када? Ако није, зашто није и када ће бити успостављен?**

Улогу националног центра за управљање дигиталним идентитетима Републике Српске обавља Министарство за научнотехнолошки развој, високо образовање и информационо друштво (у даљем тексту: МНРВОИД), кроз рад Одјељења за управљање дигиталним идентитетима. Центар, односно Одјељење успостављано је формирањем Министарства, посљедњим измјенама организације републичке управе Републике Српске крајем 2018. године. Улога центра је двојака и подразумијева управљање законодавним оквиром услуга повјерења (*trusted services*) у Републици Српској, као и послове управљања дигиталним идентитима физичких и правних лица - пружање конкретних услуга повјерења.

Кроз иницијалну набавку основне инфраструктуре јавног кључа, а која се састоји од хардверског и софтверског рјешења, створени су основни технички предуслови за пружање базичних услуга повјерења: услугу издавања квалификованог електронског цертификата за електронски потпис (физичка лица) и услугу издавања квалификованог електронског цертификата за електронски печат (правна лица). Ову оперативну улогу националног центра за управљање дигиталним идентитетима обавља Цертификационо тијело МНРВОИД, у складу с међународним стандардима који регулишу ову област, у циљу раздвајања законодавне и услужне функције у управљању дигиталним идентитетима.

**Када ће почети издавање дигиталних сертификата на смарт картицама, када ће грађани Српске посједовати дигитални идентитет, личну дигиталну карту?**

Након успостављања основне инфраструктуре јавног кључа, заокружен је и правни оквир и операционализован процес пружања услуга Цертификационог тијела МНРВОИД.

С обзиром на обимност послова везаних за пружање услуга повјерења, као и намјеру МНРВОИД да грађанима и привредним субјектима Републике Српске, Босне и Херцеговине омогући што приступачније кориштење наведених услуга, у оквиру Цертификационог тијела МНРВОИД успостављено је регистрационо тијело чију улогу обавља Агенција за посредничке, информатичке и финансијске услуге Републике Српске (у даљем тексту: АПИФ). Посредством АПИФ, грађани и привредни субјекти ће у иницијелној фази издавања квалификованих електронских цертификата имати могућност подношења захтјева у 11 јединица локалне самоуправе у Републици Српској.

Истовремено, успостављеном размјеном података са АПИФ који је надлежан са вођење регистра пословних субјеката у Републици Српској, овлаштена лица имаће могућност подношења захтјева за издавање квалификованог електронског печата само са личном картом или квалификованим електронским потписом, док ће подаци о правном лицу, након завршених процедура провјере, бити преузимани од АПИФ по службеној дужности.

Такође, успостављен је процес размјене података о грађанима Републике Српске и БиХ са МУП. Према успостављеној процедури, грађани ће имати могућност подношења захтјева за издавање квалификованог електронског потписа само са личном картом.

Након електронског преузимања података из евиденције о личним картама, односно из евиденције о пословним субјектима за правна лица и њиховим уграђивањем у квалификовани електронски цертификат, креираће се дигитални идентитет физичког, односно правног лица.

На тај начин, од самог почетка, процес издавања дигиталних идентитета физичких и правних лица, односно квалификованог електронског потписа и квалификованог електронског печата, биће ослобођен различитих административних терета, што је резултат успјешно успостављене интероперабилности између надлежних институција Републике Српске.

У наредном периоду, примарна улога Цертификационог тијела МНРВОИД, с тестном количном квалификованих паметних каритица којима тренутно располаже, биће да испуни тренутне потребе развоја информационог друштва у Републици Српској - на начин да обезбиједи квалификован медиј за аутентикацију и електронско потписивање високо безбједних електронских сервиса Републике Српске.

Дакле, у претходном периоду успостављена је технички функционална инфраструктура јавног кључа, заокружен је пратећи правни и административни оквир, те успостављена мрежа за логистички пријем и издавање квалификованих електронских цертификата правним и физичким лицима у Републици Српској.

Иако је због пандемије вируса корона динамика цијелог пројекта била успорена, врло брзо ћемо почети са издавањем квалификованих дигиталних цертификата.

Наравно, даљи развој информационог друштва Републике Српске, захтијеваће додатно оснаживање инфраструктуре јавног кључа у Републици Српској, како да би се задовољиле потребе масовне продукције дигиталних идентитета (даља аутоматизација у електронској размјени података између надлежних институција, набавка довољне количине квалификованих медија за издавање квалификованих електронских цертификата, изградња капацитета за визуелну персонализацију електронских цертификата и сл.) и пружања додатних, односно напредних услуга повјерења (услуга временског жига, *m-identity*, потписивање у клаудуи др).

**Када ће бити омогућено да грађани обављају послове електронски са управним органима и да закључују уговоре електронским путем?**

Стратешки оквир развоја електронске управе у Републици Српској до 2022. године дефинише развој кључне ИКТ инфраструктуре - јединственог интероперабилног информационог система, платформе за квалификовану електронску доставу (е-сандуче), платформе за електронска плаћања, Републички клауд, као и развој напредних услуга повјерења као есенцијалне предуслове даљег динамичнијег развоја електронске управе у Републици Српској. Само развојем наведене инфраструктуре може се обезбиједити систематичан развој електронских услуга заокружених око животних догађаја, односно пословних епизода, а тиме и снажније искориштавање позитивних ефеката дигиталне трансформације друштва.

Према важећем правном оквиру, законским и подзаконским актима којима се регулише област електронског потписа, електронског документа и електронског пословања у Републици Српској, уговори закључени електронским путем употребом квалификованог електронског потписа, односно квалификованог електронског печата имају исту правну снагу као и документи овјерени својеручним потписом, односно печатом. Међутим, ефективније кориштење постојећих законских норми, условљено је достигнутим степеном развоја електронске управе у Републици Српској, односно изградњом поменуте кључне ИКТ инфраструктуре.

**Одјељење за информисање и промоцију**